Helsinki 11.10.2005

Asia:
Lausunto oikeusministeriölle Kansanvalta 2007 –toimikunnan mietinnöstä (KOM 2005:1)

Arvoisa vastaanottaja

Suomen kommunistinen puolue pitää tärkeänä edustuksellisen demokratian toteutumisen edellytysten parantamista ja demokratian laajentamista muun muassa kansalaisten suoran osallistumisen keinoin. 

Oikeusministeriön asettama Kansanvalta 2007 –toimikunta on työssään keskittynyt tarkastelemaan kansanvallan toteutumista lähinnä eduskuntapuolueiden kannalta. Toimikunnan arvioissa on sivuutettu lähes kokonaan se, miten edustuksellisen demokratian merkitystä on kavennettu siirtämällä suurin osa lainsäädäntövallasta Euroopan unionin epädemokraattiseen päätöksentekoon, yksityistämällä julkista sektoria ja purkamalla talouden sääntelyä. Median keskittymiseen ja kaupallistumiseen liittyvät demokratia-ongelmat on niin ikään sivuutettu vähällä. 

On tavallaan ymmärrettävää, että harjoitetusta politiikasta vastuussa olevien puolueiden johdon edustajista muodostettu toimikunta ei tee kriittistä arviota tästä politiikasta. Tällaisen arvion puuttuminen on kuitenkin johtanut siihen, että toimikunta ei ole kyennyt tekemään riittäviä arvioita niistä syistä, joiden takia kansalaisten luottamus edustukselliseen demokratiaan on vähentynyt. 

Lisäksi toimikunta on sivuuttanut lähes kokonaan ne ongelmat, jotka liittyvät siihen, että nykyinen puoluejako vastaa melko huonosti kansalaisten poliittisten arvojen ja mielipiteiden jakautumista. Lähes kaikkien puolueiden johdon sitoutuminen markkinaehtoiseen politiikkaan ja Euroopan unionin linjauksiin on johtanut syvään kuiluun poliittisen päätöksenteon ja kansalaisten enemmistön odotusten välillä. Lisäksi vaihtoehtojen esillepääsyä on rajoittanut median — myös Yleisradion — keskittyminen puolueiden näkemysten esittelyssä yksipuolisesti suurimpien puolueiden johdon näkemyksiin.

SKP:n mielestä on tarpeen käynnistää laaja riippumaton tutkimusprojekti edustuksellisen demokratian ja kansalaisten demokraattisten vaikutusmahdollisuuksien ongelmista sekä tarpeista kehittää uusia tapoja myös politiikasta sivussa olevien kuulemiseen ja osallistumiseen. 

Lausuntonaan Kansanvalta 2007 –toimikunnan ehdotuksiin SKP esittää lisäksi seuraavaa:

1.  Eduskunnan ulkopuolisten ryhmien syrjintä lopetettava

—	Toimikunnan esitys kansalaisten poliittista osallistumista tukevan puoluetoiminnan voimavarojen lisäämisestä sivuuttaa tarpeen tukea myös kansalaisjärjestöjen mahdollisuuksia vaikuttaa suoraan poliittiseen päätöksentekoon esimerkiksi vaaleihin osallistumisen kautta. Nykyinen vaalilainsäädäntö asettaa kansalaisliikkeet eriarvoiseen, puolueita heikompaan asemaan vaaleissa esimerkiksi kieltämällä niiden oikeuden vaaliliittoihin puolueiden kanssa. 

—	Toimikunta sivuuttaa kokonaan eduskunnan ulkopuoliset puolueet puoluerahoitusta käsitellessään. Tämä koskee myös toimikunnan esitystä puoluerahoituksen laajentamisesta koskemaan myös yhteiskunnallista tutkimusta, koulutusta ja julkaisutoimintaa sekä tähän liittyvää kansainvälistä verkostoitumista. Se on jatkoa linjalle, jolla jo aiemmin on laajennettu puoluetukea eduskuntaryhmien tuella, eduskuntapuolueisiin rajatulla vaalirahoituksella, parlamentaarisella lehdistötuella ja eduskuntapuolueiden omalla kehitysyhteistyön demokratiarahoituksella. Pahimmillaan tämä suuntaus merkitsee eräänlaista edustuksellisen demokratian säätiöimistä. 

—	SKP pitää myönteisenä ehdotusta, että oikeusministeriö selvittää mahdollisuudet koota puolue- ja vaaliohjelmista yhtenäisen tietokannan edellyttäen, että se koskee kaikkia rekisteröityjä puolueita. Samalla SKP esittää, että jatkotyössä pitää selvittää myös ratkaisut, joilla turvataan kaikkien puolueiden näkemysten nykyistä tasapuolisempi esillepääsy ja jossa Yleisradio rohkaisee aatteellista ja poliittista keskustelua välittämällä nykyistä laajemmin myös poliittisen eliitin ulkopuolelta tulevien puolueiden ja kansalaisliikkeiden edustajien näkemyksiä. 

2.  Vaalien suhteellisuuden toteutumista vahvistettava

—	SKP pitää riittämättömänä toimikunnan kehotusta kunnille huolehtia äänestyspaikkojen ja niistä tiedottamisen riittävyydestä. Toimikunnassa edustettuna olevat puolueet ovat itse vaikeuttaneet kuntien toimia muun muassa yhtiöittämällä Suomen Postin ja leikkaamalla kuntien rahoitusta. Kunnille tulee osoittaa lisää määrärahoja vaalien järjestämiseen. Lisäksi on pidettävä huolta siitä, että kunnat eivät harjoita minkäänlaista puolueiden ja valitsijayhdistysten syrjintää vaaliosallistumista aktivoidessaan. 

—	SKP:n mielestä vaaliosallistumisen aktivoimisessa on tärkeintä tarjota äänestäjille lisää todellisia vaihtoehtoja, tietoa ja mahdollisuuksia vaikuttaa edustajiin myös vaalien välillä. SKP ei pidä tarpeellisena toimikunnan esittämää äänestämisen velvollisuutta koskevaa julistuksenomaista lisäystä perustuslakiin. 

—	Toimikunta kiinnittää aiheellisesti huomiota siihen, että suhteellisuus toteutuu nyt vaaleissa huonosti. Jos esimerkiksi vuoden 2003 eduskuntavaalien paikat olisi jaettu puolueiden koko maassa saamien äänimäärien mukaan, olisivat isot puolueet menettäneet ja SKP:n kaltaiset pienet puolueet saaneet edustajia. SKP vastustaa ehdottomasti toimikunnan eri mallien selvittelyssä ja keskustelussa esillä ollutta vaaliliittojen kieltämistä, joka vain pahentaisi tätä suhteellisen demokratian vajetta. SKP vastustaa myös toimikunnan keskusteluissa esillä ollutta mallia, jossa puolet kansanedustajista valittaisiin yhden hengen vaalipiireistä ja loput valtakunnalliselta listalta. SKP esittää suhteellisuuden toteutumisen vahvistamista valtakunnallisella tasauspaikkajärjestelmällä.

—	SKP pitää aiheellisena toimikunnan esitystä pyrkimyksestä siirtää EU-vaalit toukokuulle. SKP:n mielestä olisi paikallaan esittää lisäksi EU-parlamentin toimikauden lyhentämistä neljään vuoteen. SKP ei kannata vaalipiireihin tai vaalialueisiin perustuvaa järjestelmää EU-vaaleissa, koska Suomesta valitaan niin pieni määrä edustajia, että vaalipiiri- tai vaalialuejärjestelmään olisi hyvin vaikea yhdistää tasauspaikkajärjestelmää. EU-vaalirahoituksen osalta SKP esittää, että sitä jaettaessa tulee ottaa tasapuolisesti huomioon kaikki ehdokkaita asettavat puolueet ja valitsijayhdistykset. 

3.  On kehitettävä osallistuvaa demokratiaa

—	SKP kannattaa esitystä kunnallisten kansanäänestysten mahdollisuudesta vaalien yhteydessä. SKP:n mielestä myös valtiollisia kansanäänestyksiä pitää voida järjestää vaalien yhteydessä. SKP:n mielestä eduskunnan tai kunnallisten äänestysten osalta kunnanvaltuuston pitää voida päättää myös sitovien kansanäänestysten pitämisestä. 

—	Sähköisten äänestysten osalta SKP korostaa vaalisalaisuuden ehdotonta varmistamista ennen kuin ryhdytään toimikunnan esittämään äänestyspaikalla tapahtuvaan sähköiseen äänestämiseen rinnakkaisena vaihtoehtona äänestyslipun käytölle nykyiseen tapaan. Tämä koskee myös puolueiden ja yhdistysten jäsenäänestyksiä. 

—	Kunnallisen päätöksenteon osalta SKP korostaa ennen muuta kunnan asukkaiden suorien vaikutusmahdollisuuksien ja lähidemokratian kehittämistä. Kunnissa on tarpeen kehittää valtion rahoituksen avulla lisää kansalaiskeskustelun ja kansalaistiedottamisen foorumeja (ilmoitustaulut, internetin keskustelusivut, tärkeiden ratkaisujen vieminen alueellisiin asukasfoorumeihin, asukkaiden kokoontumispaikat jne). Kuntalaisten aloitteet tulee ottaa nykyistä nopeammin ja vakavammin valtuuston käsittelyyn. SKP ei hyväksy kuntien yhdistämistä valtion pakkokeinoin tai taloudellisella painostuksella. Mahdolliset kuntien yhdistämisiä koskevat ratkaisut on alistettava sitovaan kunnalliseen kansanäänestykseen. SKP esittää selvitettäväksi myös mahdollisuuksia kehittää osallistuvan demokratian muotoja esimerkiksi peruspalveluja koskevissa ratkaisuissa. 

—	SKP yhtyy toimikunnan näkemykseen siitä, että kunnallista luottamushenkilöverkostoa ei saa ainakaan supistaa nykyisestä. Tämä kannanotto on syytä ottaa ohjeeksi myös arvioitaessa hallituksen käynnistämää kunta- ja palvelurakenteen muutoshanketta. Lautakuntien määrää on lisättävä nykyisestä ja suurissa kaupungeissa on kehitettävä lisäksi kunnanosavaltuustoja ja peruspalveluista vastaavien lautakuntien aluejaostoja. SKP ei kannata pormestarimallia eikä myöskään toimikunnan esittämää päätoimista kunnanhallituksen puheenjohtajuutta. SKP tukee esitystä siitä, että valtuuston käsittelyyn voidaan ottaa myös delegoituja asioita. Tämä mahdollisuus pitää mielestämme olla valtuuston puheenjohtajan lisäksi tietyllä määrällä valtuutettuja, esimerkiksi 1/3:lla. 

—	Toimikunnan esitys kansalaisaloitteen mahdollisuuden selvittämisestä on riittämätön. SKP:n mielestä on perusteltua säätää lailla kansalaisaloitteesta, jolla vähintään 5 % äänioikeutetuista voi saada haluamansa asian eduskunnan käsittelyyn. 

Suomen kommunistinen puolue rp

Yrjö Hakanen				Arto Viitaniemi
puheenjohtaja				pääsihteeri